OMUTWE OGURI AHA MUNAARA | SAYANSI EIHIRE BAIBULI AHA MUREMBE?
Oku Sayansi Erikukukwataho
Kurugiirira ahari kashoboorozi emwe, sayansi nikimanyisa “okucondooza ebirikukwata aha biine amagara n’ebitaine magara.” Okukora ekyo n’omurimo gugumire kandi obumwe ogurikureeta amaganya. Abanyasayansi nibamara saabiiti nyingi, ameezi, nari obundi emyaka barikucondooza kandi barikugyeza ebi bacondoorize. Obumwe okucondooza kwabo tikurikurugamu karungi koona, kwonka obundi nikurugamu ebirikugasira abantu. Teekateeka aha by’okureeberaho ebi bikye.
Ekitongore kimwe kuruga Buraaya kikagaita pulasitika egumire n’obugyegyena kukora eky’okugyegyenesa amaizi kugira ngu abantu batarwara ahabw’okunywa amaizi garimu oburofa. Eby’okugyegyenesa amaizi nk’ebi nibikoresibwa habaho ekihikiirizi, nk’ekyabaireho omu 2010 omuri Haiti.
Ahaiguru omu mwanya, babaasize kutayo ebitangaazo ebirikutangaaza omu nsi yoona. Entebeekanisa egi neeyetwa Global Positioning System (GPS). Omu kubanza entebeekanisa egi ekaba eteereirweho amahe, kwonka hati neehwera abavugi b’emotoka, ab’enyonyi, ab’amaato, abahiigi n’abarambuzi kubaasa kumanya ei barikuza. Nitusiima abanyasayansi abaajumbwire entebeekanisa egi, erikubaasisa omuntu kuhika ei arikwenda kuza.
Nookoresa esimu, kompyuta, nari Intaneeti? Mbwenu shi obaasize kubaho gye nari kutambirwa ahabw’okutunguuka omu by’emibazi? Noogyendera omu nyonyi? Ku kiraabe nikwo kiri, nooba noogasirwa omu bintu ebi sayansi ekozire kuhwera abantu. Sayansi ekuhwereire omu miringo mingi.
OBUGARUKIRO BWA SAYANSI
Kubaasa kwongyera aha kumanya kwabo, abanyasayansi ab’obunaku obu nibacondooza munonga aha buhangwa bw’ebintu. Abarikucondooza aha butafaari bw’ebihangirwe nibeeyongyera kucondooza aha katafaari akarikukirayo obukye, kandi abarikucondooza aha by’omu iguru omu mwanya nibateeraho kumanya ebyabaireho obuhumbi bw’emyaka enyima kubaasa kumanya obukomooko bw’eiguru n’ensi. Abanyasayansi abamwe ku barikuba nibacondooza, nangwa n’omu bizinga ebitarikureebwa n’amaisho, nibateekateeka ngu Ruhanga orikugambwaho omu Baibuli ku araabe ahariho, bashemereire kumubona.
Abanyasayansi abarikumanywa munonga n’abanyabwengye nibakora ekirikukira ahari ekyo. Nibakora eki omuhandiiki wa sayansi orikwetwa Amir D. Aczel yaayetsire “okuhanuura kwa sayansi aha kubaho kwa Ruhanga.” Nk’eky’okureeberaho, omunyasayansi orikumanywa gye omu nsi yoona akagira ngu “okutabaho obuhame ngu Ruhanga aine eki arikukoraho omu nshonga z’ebihangirwe byona hatariho kubanganisa kwona nikyoreka gye ngu ruhanga nk’ogwo tariho.” Abamwe nibagira ngu ebi Ruhanga orikugambwaho omu Baibuli yaakozire, “n’emiguruko” nari “bikakorwa omu maani agatarikwetegyerezibwa.” *
Kwonka, ekibuuzo ekiine kubuuzibwa n’eki: Mbwenu shi abanyasayansi beegire bingi ebirikukwata aha bihangirwe kubaasa kuha obuhame obuhikire? Nitubaasa kugira ngu ngaaha. Sayansi ereetsireho entunguuka y’amaani, kwonka abanyasayansi baingi nibamanya ngu hakiriyo bingi ebi batarikumanya obundi ebi bataribaasa kumanya. “Titurikubaasa kwetegyereza obuhangwa,” nikwo Omunyasayansi orikwetwa Steven Weinberg yaagizire. Omuhangu Martin Rees ow’omuri Britain, akahandiika ati: “Nihabaasa kuba hariho ebintu ebi abantu bataribaasa kwetegyereza.” Amazima gari ngu, bingi ebirikukwata aha bihangirwe, kuruga aha katafaari akakye kuhika aha nsi yoona n’eiguru, abanyasayansi ab’obunaku obu tibarikubyetegyereza. Yetegyereze eby’okureeberaho ebi:
Abanyasayansi tibarikwetegyereza gye byona ebirikuba nibikorwa omunda y’akatafaari. Oku obutafaari burikwakiira amaani g’eizooba, oku burikukora ebiriisa, n’oku burikwebaganisamu ebi n’ebibuuzo ebi sayansi etakagarukiremu.
Amaani agarikukurura ebintu kubigarura ahansi nigatukwataho akiire koona. Kwonka abanyasayansi tibarikwetegyereza gye oku garikukora. Tibarikumanya gye oku amaani ago garikukurura omuntu kumugarura ahansi yaaheza kuguruka nari oku garikuhwera okwezi kuguma nikwetoororera aha nsi.
Abarikucondooza aha buhangwa bw’ebintu nibatebeereza ngu ebicweka 95 ahari 100 eby’ebintu ebiri omu nsi n’omu mwanya tibirikureebwa kandi n’abanyasayansi tibarikubaasa kubireeba barikukoresa ebyoma byabo. Eki nibakita omu bicweka bibiri ebi: Ekintu eki batakareebaga n’amaani agu batakareebaga. Omuringo gw’ebintu ebi byombi tigurikumanywa.
Hariho ebintu bingi ebitarikumanywa ebirikuteganisa abanyasayansi. Ahabw’enki eki ni kikuru? Omuhandiiki wa sayansi orikumanywa naagira ati: “Ebintu ebi tutarikumanya nibikira ebi turikumanya. Ahabwangye, sayansi eshemereire kureetera omuntu kutangaara kandi akeenda kwega bingi omu mwanya gw’okutafayo kucondooza.
N’ahabw’ekyo, ku oraabe nooteekateeka ngu sayansi eihire Baibuli aha murembe kandi okarekyera aho kwikiririza omuri Ruhanga, yebuuze oti: Abanyasayansi abanyabwengye abaine ebyoma by’amaani ku baraabe batarikumanya bingi ebirikukwata aha bihangirwe, nikiba kiri eky’obwengye kwanga kwikiriza kucondooza aha bintu ebi sayansi etarikubaasa kucondoozaho? Bwanyima y’okuhandiika bingi ebirikukwata aha byafaayo n’okwetegyereza ebiri omu mwanya, ekitabo Encyclopedia Britannica kikahendera kiti: “Bwanyima y’emyaka 4000 y’okucondooza aha by’omu mwanya, ebihangirwe tibirikwetegyerezibwa nk’oku Ababulooni baabaire batarikubyetegyereza gye.”
Abajurizi ba Yehova nibaha ekitiinisa obugabe bwa buri muntu obw’okucwamu omu nshonga egi. Nituteeraho kugyendera aha buhabuzi bwa Baibuli obu: “Okworoberana kwanyu kumanywe abantu boona.” (Abafilipi 4:5) Twine ekyo omu biteekateeko, nitukushaba kushwijuma oku sayansi erikuhikaana n’ebiri omu Baibuli.
^ rup. 9 Abantu abamwe nibanga kwikiriza Baibuli ahabw’enyegyesa z’amakanisa aga ira n’ag’ebiro ebi, nk’enyikiriza erikugira ngu ensi niyo ntima y’ebintu byona nari ngu Ruhanga akahanga ebintu byona omu biro mukaaga eby’eshaaha 24.
lug_Latn lug_Latn run_Latn kin_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn